
1. Lucrările Consiliului European de la Bruxelles

  

Şefii de stat şi de guvern din statele membre ale UE s-au reunit la 4 noiembrie a.c., la Bruxelles, cu prilejul Consiliului European de toamnă. Lucrările reuniunii au fost dominate de discuţiile privind componenţa viitoarei Comisii Europene, al cărei preşedinte este portughezul Jose Manuel Durrao Barroso. Aceata a anunţat noua sa echipă remaniată, din care face parte ministrul italian al Afacerilor Externe, Franco Frattini, pentru portofoliul Justiţiei, Libertăţii şi Securităţii. "Am muncit din greu pentru a defini această nouă echipă. Noua formulă este de mare calitate şi echilibrată", a declarat J. Barroso, exprimându-şi speranţa că Parlamentul European va susţine propunerea sa. Reprezentantul Ungariei, Laszlo Kovacs, a primit portofoliul Fiscalităţii, după ce a fost criticat pentru că nu cunoştea suficient dosarul Energiei care i-a fost atribuit iniţial. Portofoliul Energiei a revenit astfel noului comisar leton, Andris Pebalgs, care a înlocuit-o pe Ingrida Udre, şi ea contestată de Parlamentul European. În schimb, comisarul pentru Politici Concurenţiale, olandeza Neelie Kroes, îşi va păstra funcţia. Cei 25 de şefi de state şi de guverne din cadrul Uniunii Europene au aprobat noua Comisie. Votul de învestire a noii Comisii conduse de portughezul Jose Manuel Durao Barroso va avea loc la 18 noiembrie, cu ocazia următoarei sesiuni a Parlamentului European. 

Participanţii la summit-ul european de la Bruxelles şi-au exprimat solidaritatea cu palestinienii, după deteriorarea stării de sănătate a lui Yasser Arafat. Miniştrii de Externe din statele membre ale Uniunii Europene şi-au anunţat intenţia de a colabora cu viitoarea conducere palestiniană în vederea continuării eforturilor de soluţionare a conflictului cu Israelul, a anunţat preşedinţia olandeză a UE. "În primul rînd, ne-am exprimat solidaritatea cu poporul palestinian", a declarat şeful diplomaţiei olandeze, Bernard Bot. "Sperăm că, în viitor, vom putea colabora cu o conducere palestiniană legitimă, cu noi responsabili ai Autorităţii Palestiniene, şi că ne vom încadra pe calea păcii în Orientul Mijlociu", a subliniat el. Potrivit oficialului olandez, membrii UE consideră că, după alegerile din SUA, există "oportunitatea"unei colaborări cu Statele Unite în vederea soluţionării conflictul israeliano-palestinian". 

Statele membre UE sprijină declaraţiile Înaltului Reprezentant pentru Politică Externă al organizaţiei, Javier Solana, referitoare la adoptarea unor iniţiative concrete şi pe termen scurt destinate orientării corecte a reformelor palestiniene şi susţinerii poliţiei civile şi a procesului electoral în teritorii. 

Preşedinţia olandeză a Uniunii Europene a discutat din nou, în timpul summit-ului de la Bruxelles, despre modalităţile de a convinge Iranul să renunţe la activităţile de îmbogăţire a uraniului, alternând promisiunile cu ameninţările. "Promisiunea este de a relua acordul comercial, iar ameninţarea o constituie prezentarea dosarului iranian în cadrul Consiliul de Securitate al ONU", a subliniat şeful diplomaţiei olandeze, Bernard Bot. 

Franţa, Germania şi Marea Britanie au purtat noi negocieri cu oficialii iranieni, la 5 noiembrie a.c., la Paris, pentru a determina Iranul să renunţe la îmbogăţirea uraniului în schimbul unei cooperării nucleare cu Uniunea Europeană. Statele Unite au avertizat că, în cazul în care Iranul nu va ceda, vor prezenta dosarul nuclear al acestei ţări în Consiliul de Securitate al ONU. Demersurile statelor europene urmăresc însă evitarea acestei variante. 

Potrivit oficialilor europeni, concluziile referitoare la Iran, adoptate de şefii de stat şi de guvern din ţările membre UE, transmit semnale pozitive Iranului, ele deosebindu-se de recentele declaraţii cu privire la regimul de la Teheran, critice mai ales în ceea ce priveşte respectarea drepturilor omului pe teritoriul iranian. 

În concluziile oficiale ale reuniunii UE de la Bruxelles, liderii europeni subliniază necesitatea restabilirii încrederii în natura paşnică a programului nuclear iranian şi menţionează că o cooperare pe termen lung cu Iranul ar putea fi facilitată de suspendarea activităţilor de îmbogăţire a uraniului. 

De asemenea, concluziile summit-ului de la Bruxelles salută votul Parlamentului israelian referitor la retragerea din Fâşia Gaza. În plus, UE a anunţat că este dispusă să susţină acest demers dacă statul evreu va respecta condiţiile impuse de ţările europene, în special pe cea care menţionează că retragerea din Fâşia Gaza constituie "primul pas, dar nu şi ultimul făcut de Israel în ceea ce priveşte evacuarea teritoriilor ocupate". 

 

 

2. Alegerile prezidenţiale din SUA

 

 

Conform rezultatelor provizorii date publicităţii, în urma alegerilor prezidenţiale de la 2 noiembrie a.c., George W. Bush a obţinut 51% din voturile populare, iar principalul său contracandidat, senatorul democrat John Kerry, 48%, preşedintele în exerciţiu obţinând voturile a 286 de electori, faţă de 252 cât a obţinut J. Kerry. În total, un candidat are nevoie de 270 de voturi electorale dintre cele 538 ale Colegiului Electoral pentru a deveni preşedinte. 

Conform Comisiei pentru studierea electoratului american (CSAE), un grup independent al Universităţii din Washington, la vot s-au prezentat circa 120 de milioane de americani (comparativ cu 106 milioane în 2000), reprezentând aproape 60% din numărul total al alegătorilor, aceasta fiind rata de participare cea mai ridicată din 1968. 

George W. Bush a obţinut voturile a 59,4 milioane de americani, iar J. Kerry a beneficiat de 55,9 milioane de voturi. George W. Bush a câştigat în 31 de state, inclusiv Iowa şi New Mexico, considerate state pivot, iar John Kerry în 20 de state, inclusiv capitala federală Washington, care nu are statut oficial de stat. Preşedintele republican a obţinut cel mai bun scor în statul Utah, cu 71,1% din voturi, faţă de 26,4% pentru J. Kerry, şi a depăşit 60% din voturile valabil exprimate în alte zece state. Cel mai bun rezultat pentru J. Kerry s-a înregistrat în capitala federală Washington, cu 89,5% din voturi. 

Numele învingătorului va fi anunţat oficial la 6 ianuarie 2005, iar preşedintele american îşi va începe al doilea mandat la 20 ianuarie.

Pacea din Orientul Mijlociu este foarte importantă pentru stabilitatea mondială, a afirmat preşedintele american, George W. Bush, cu ocazia primei sale conferinţe de presă după anunţarea rezultatelor parţiale. "Pacea din Orientul Mijlociu este foarte importantă pentru o lume paşnică. Cred că este foarte important pentru prietenii noştri, israelienii, să existe un stat palestinian şi să fie pace la frontierele lor. De asemenea, este foarte important pentru poporul palestinian să aibă un viitor de pace şi de speranţă", a declarat George W. Bush. De asemenea, el a afirmat că Statele Unite vor colabora cu Guvernul premierului irakian, Iyad Allaui, în vederea organizării alegerilor şi stabilizării Irakului. "Facem progrese în antrenarea militarilor irakieni. Până la alegeri vor fi instruiţi 125.000 de militari", a afirmat el, fără să anunţe eventuala suplimentare a trupelor americane din această ţară. "Pentru ca Irakul să devină o ţară liberă, cei care încearcă să împiedice organizarea alegerilor şi naşterea unei societăţi libere trebuie să fie înfrânţi", a declarat el, amintind despre ofensiva planificată asupra rebelilor din oraşul irakian Fallujah. 

Pe de altă parte, George W. Bush a făcut apel la toate ţările să se unească în războiul împotriva terorismului, promiţând că va continua această luptă "până când inamicul va fi înfrânt". "Rezultatul acestui război reprezintă o miză pentru toate statele civilizate. Oricare ar fi fost divergenţele noastre anterioare, avem un duşman comun, şi aceleaşi obligaţii de a ne proteja popoarele", a apreciat preşedintele SUA. 

În legătură cu programul său referitor la problemele interne ale Statelor Unite, George W. Bush a apreciat că viitorul Congres va avea "responsabilităţi grele şi şanse istorice" şi şi-a exprimat speranţa într-o colaborare cu democraţii. Preşedintele american a promis că va pune în aplicare, în cel mai scurt timp, planurile pe care le-a anunţat în cursul campaniei electorale. George W. Bush a declarat că va începe imediat să redacteze propunerea de reformă a securităţii sociale, unul dintre principalele obiective ale noului său mandat. El a făcut apel la Congres să limiteze valoarea despăgubirilor în procesele intentate medicilor, a promis că va impune introducerea unor standarde educaţionale mai înalte în licee şi că va revizui Codul de impozitare. 

Preşedintele american a afirmat, în mai multe rânduri, că intenţionează să obţină sprijin şi din afara partidului, după o campanie care a accentuat diferenţele ideologice între cele două formaţiuni politice principale din Statele Unite. El nu a precizat însă ce compromisuri este dispus să facă, mai ales în condiţiile în care a câştigat votul popular, iar majoritatea republicană a fost consolidată în Congres. "Voi fi preşedintele vostru indiferent de religia pe care o îmbrăţişaţi şi nu aştept să fiţi de acord cu mine în această privinţă", a subliniat George W. Bush, făcând referire la temerile formulate de analiştii politici în legătură cu pericolul unei rupturi politice între persoanele pentru care credinţa ocupă un loc foarte important şi cele neinteresate de acest aspect. 

Preşedintele american a reluat tema centrală a campaniei sale, potrivit căreia promovarea libertăţii şi a democraţiei reprezintă cea mai eficientă soluţie pe termen lung în combaterea terorismului şi a cauzelor sale. 

*

Potrivit analiştilor, preşedintele american, George W. Bush, va avea la dispoziţie puţin timp pentru a reforma sistemul fiscal şi cel al asigurărilor sociale, în condiţiile unui buget limitat şi a apropierii alegerilor parlamentare parţiale din anul 2006. Republicanii susţin că preşedintele este obligat să continue aceste reforme din cauza consecinţelor politicii lui de până acum, marcată de războiul din Irak, de deteriorarea imaginii Statelor Unite şi de deficitul bugetar. Analiştii apeciază că, beneficiind de o majoritate sporită în Congres şi de legitimitatea pe care i-o conferă câştigarea celui de-al doilea mandat, George W. Bush va continua să dea o tentă conservatoare politicii interne, dar şi diplomaţiei. Aceştia consideră că preşedintele american şi consilierii săi au interpretat rezultatele alegerilor ca fiind o susţinere necondiţionată a planului de restructurare a Executivului, de reducere a fiscalităţii şi de continuare, sau chiar de intensificare, a războiului împotriva terorismului. În următoarele săptămâni, George W. Bush are de luat decizii dificile în privinţa bugetului, a reducerii trupelor, a organizării alegerilor irakiene şi combaterii grupărilor de gherilă din această ţară. 

Responsabilii de la Casa Albă, care sunt convinşi că evenimentele externe nu vor împiedica reformele interne, apreciază că sistemul asigurărilor sociale va fi modificat în 2005. "Casa Albă va acţiona foarte rapid, iar Congresul va trebui să dezbată aceste reforme, fie că doreşte sau nu", a subliniat expertul Michael Tanner. 

*

Premierul olandez, Jan Peter Balkenende, a cărui ţară deţine preşedinţia semestrială a Uniunii Europene, l-a felicitat pe preşedintele american, George W. Bush, pentru câştigarea celui de-al doilea mandat, insistând asupra legăturilor puternice existente între UE şi Statele Unite. Jan Balkenende speră să continue relaţiile constructive începute cu Administraţia preşedintelui George W. Bush. "Statele Unite şi Uniunea Europeană au legături culturale, politice şi economice puternice şi împărtăşesc valori comune. De aceea suntem parteneri naturali şi indispensabili ai Statelor Unite", a subliniat J. Balkenende. 

Preşedintele Comisiei Europene, Romano Prodi, l-a felicitat, la rândul său, pe George W. Bush, pentru realegerea sa în funcţia de preşedinte al Statelor Unite şi a dat asigurări că Europa va continua "să consolideze legăturile de prietenie şi cooperare cu SUA". "Aceste legături, care nu au fost niciodată sub semnul întrebării, sunt vitale pentru menţinerea păcii în lume, pe baza principiilor şi valorilor împărtăşite în mod multilateral", a precizat Romano Prodi. 

De asemenea, Secretarul general ONU, Kofi Annan, l-a felicitat pe preşedintele american, George W. Bush, pentru obţinerea unui nou mandat la Casa Albă şi s-a declarat hotărât să continue colaborarea cu acesta. "Secretarul general transmite felicitări preşedintelui George W. Bush pentru realegerea sa şi poporului american pentru impresionanta probă de democraţie pe care a dat-o prin participarea record la alegeri. El îl felicită, de asemenea, pe senatorul John Kerry pentru decizia sa promptă şi demnă de un om de stat de a accepta rezultatul", a declarat purtătorul de cuvânt al lui K. Annan, Fred Eckhard. 

Cancelarul german Gerhard Schroeder l-a felicitat pe preşedintele american George W. Bush pentru realegerea sa şi l-a chemat să lupte împreună împotriva factorilor ce ameninţă securitatea şi stabilitatea în lume. "Lumea se află la începutul celui de-al doilea mandat al dumneavoastră, în faţa unor mari provocări: terorismul internaţional, pericolul propagării armelor de distrugere în masă, crizele regionale, dar şi sărăcia, modificările climatice şi epidemiile care ameninţă securitatea şi stabilitatea noastră. Aceste provocări nu se lasă stăpânite decât împreună", a declarat cancelarul german.

 

 

 

 

 

3. Situaţia din Orientul Mijlociu

 

 

Potrivit analiştilor, "un proces foarte dificil şi periculos de succesiune se va deschide după moartea lui Yasser Arafat, care încarnează, de jumătate de secol, cauza poporului palestinian şi care a refuzat să desemneze o personalitate care să preia, în locul său, conducerea instituţiilor palestiniene". Vidul care va rezulta, în urma decesului acestuia, la conducerea Autorităţii Palestiniene şi Organizaţiei pentru Eliberarea Palestinei (OEP) lasă să se întrevadă riscurile de haos în teritoriile palestiniene. 

Conform legii fundamentale a Autorităţii Palestiniene, după decesul său ori în cazul în care ar fi incapabil să asigure conducerea, el trebuie înlocuit de preşedintele Consiliului Legislativ palestinian, Rawhi Fattuh, "o personalitate mai degrabă ştearsă", care nu ar asigura decât interimatul funcţiei. Acest text prevede că R. Fattuh trebuie să exercite interimatul până la organizarea de alegeri prezidenţiale, maxim 60 de zile. Analiştii apreciază că organizarea unui asemenea scrutin ar fi riscantă şi din cauza prezenţei trupelor israeliene în apropierea imediată a marilor aglomerări palestiniene. Există pericolul ca teritoriile din Cisiordania şi Fâşia Gaza să fie cuprinse de haos şi anarhie, după patru ani de Intifada şi rivalităţi constante, care au degenerat deseori în confruntări între diferitele servicii de securitate, aşa cum a fost cazul în ultimele luni. 

De la spitalizarea lui Y. Arafat, la 29 octombrie, la spitalul militar Percy din Clamart, premierul Ahmed Qorei, în vârstă de 67 de ani, şi predecesorul său, Mahmud Abbas, 69 de ani, s-au ocupat împreună de problemele curente. Ei au multiplicat reuniunile instanţelor palestiniene pentru a demonstra că nu există un vid de putere, dar nu au luat nici un fel de decizii concrete. 

Potrivit analiştilor, puterea este râvnită nu numai de apropiaţii lui Y. Arafat, cum ar fi A. Qorei şi M. Abbas, care l-au urmat în exil la Tunis, în 1982 şi au revenit împreună cu el în teritoriile palestiniene în 1994, ci şi de câţiva lideri tineri palestinieni. Generaţia actuală a dat măsura capacităţilor sale în prima revoltă din teritoriile ocupate (sfârşitul anului 1987 - 1993) şi în a doua Intifadă, declanşată în septembrie 2000. Printre membri acestei generaţii se numără lideri din Fâşia Gaza şi Cisiordania, cum ar fi fostul ministru delegat pentru Securitate, Mohammed Dahlan, şi Jibril Rajub, consilierul lui Y. Arafat în Consiliul Naţional de Securitate. De asemenea, în cursa pentru putere, opinia a circa 8.000 de palestinieni deţinuţi în Israel pare să fie un alt factor important, având în vedere că cel mai celebru dintre aceştia, Marwan Barghuthi, în vârstă de 45 de ani, liderul Fatah în Cisiordania, este deseori prezentat ca fiind "moştenitorul natural al preşedintelui".

*

Surse palestiniene au declarat că testamentul politic al lui Yasser Arafat îl numeşte drept succesor pe Faruk Kadumi, secretar al Comitetului Politic al OEP, considerat un politician cu vederi radicale. Ele afirmă că este posibil ca Faruk Kadumi să accepte preluarea funcţiei de preşedinte al Organizaţiei pentru Eliberarea Palestinei, dar să refuze să conducă Autoritatea Palestiniană, numărându-se printre opozanţii acordurilor de pace de la Oslo. 

O serie de oficiali palestinieni susţin că Y. Arafat a comunicat în scris această ultimă dorinţă soţiei sale, Suha, şi vărului său Nasser al-Kidwa, ambasadorul Autorităţii Palestiniene la Naţiunile Unite. Aceştia au afirmat că, în cazul în care F. Kadumi va deveni succesorul lui Y. Arafat, cariera lui Mahmud Abbas se va încheia, iar premierul Ahmed Qorei ar putea deveni cel mai influent dintre liderii Autorităţii Palestiniene. Chiar dacă Faruk Kadumi, care locuieşte în Tunisia, este considerat drept un politician popular, el nu are influenţă în teritoriile palestiniene şi va fi nevoit să recurgă la ajutorul lui Y. Qorei. 

 

 

4. Situaţia din Irak

 

 

La 7 noiembrie a.c., premierul irakian, Iyad Allaui, a decretat starea de urgenţă pe teritoriul Irakului, cu excepţia Kurdistanului, ceea ce îi conferă prerogative sporite. "După ce Guvernul a epuizat toate mijloacele pentru restabilirea calmului, premierul Iyad Allaui a decretat starea de urgenţă, pentru 60 de zile, pe teritoriul irakian, cu excepţia Kurdistanului", a declarat purtătorul de cuvânt al Guvernului, Thaer al-Naqib. El a afirmat că impunerea acestei măsuri este justificată de "escaladarea violenţei şi de masacrele zilnice comise asupra femeilor şi a copiilor". "Aceste crime sînt comise de criminali şi de terorişti care vor să împiedice eforturile Guvernului (...) şi să distrugă infrastructura ţării, într-un complot care încearcă să deturneze procesul electoral", a adăugat T. al-Naqib. 

Decretul îi acordă premierului prerogative foarte extinse, el având autoritatea de a impune restricţii de circulaţie şi de a emite mandate de arestare, de a dizolva asociaţii, de a impune restricţii de deplasare sau de a ordona urmărirea convorbirilor telefonice. El poate, cu acordul justiţiei, să ordone efectuarea de percheziţii şi să restrângă libertăţile civile şi pe cele ale cetăţenilor bănuiţi de comiterea unor crime. De asemenea, premierul irakian poate limita deplasările în interiorul Irakului sau la punctele de ieşire din ţară şi poate restricţiona dreptul de asociere, având şi posibilitatea de a ordona arestarea suspecţilor şi efectuarea de percheziţii la domiciliul sau locul de muncă al acestora. 

Decretul îi va permite lui I. Allaui să restrîngă transferurile de bani, să blocheze conturile persoanelor suspectate de complot, de rebeliune armată sau asasinate sau ale celor care cooperează cu aceşti criminali. El poate cere interceptarea corespondenţei, poate ordona ascultarea telefoanelor şi poate confisca echipamente de telecomunicaţii pentru o perioadă limitată. 

*

Secretarul general al ONU, Kofi Annan, a avertizat Statele Unite, Marea Britanie şi Irakul împotriva lansării unei ofensive majore la Fallujah, la scurt timp după ce premierul irakian a declarat că nu a mai rămas mult timp pentru aplicarea unei soluţii paşnice. K. Annan a apreciat că atacurile de amploare la Fallujah sau în alte zone controlate de rebeli riscă să pună în pericol alegerile programate pentru luna ianuarie 2005. 

Oficiali americani şi irakieni au declarat că ofensiva de la Fallujah este necesară tocmai pentru a permite desfăşurarea alegerilor, dar K. Annan a avertizat asupra riscului de escaladare a violenţelor "care pot afecta tranziţia politică din Irak". 

Mesajul Secretarului general al ONU, despre care experţii juridici afirmă că reprezintă un amestec în politica americană şi pune sub semnul întrebării suveranitatea irakiană, a provocat răspunsul prompt al oficialilor americani şi britanici, ambasadorul britanic Emyr Jones Parry afirmând că această decizie este de resortul guvernului irakian. "Pentru cei care nu se află în Irak, este uşor să subestimeze atenţia deosebită pe care o acordă irakienii securităţii. O zonă atât de întinsă ca Fallujah nu poate rămâne o bază pentru terorism", a spus el. 

Purtătorul de cuvânt al misiunii SUA la Naţiunile Unite, Richard Grenell, a apreciat că "naţiunile spectatoare şi organizaţiile internaţionale trebuie să facă mai multe în Irak şi nu la New York". 

La 6 noiembrie, aviaţia americană a atacat obiective aflate în interiorul şi în apropierea oraşului Fallujah, după ce, în cursul nopţii de 4 spre 5 noiembrie, în zonă au fost auzite focuri sporadice de armă şi de artilerie. Autorităţile irakiene le-au cerut liderilor din Fallujah să îi predea pe insurgenţi, iar armata americană a apreciat că peste 200.000 de persoane au părăsit deja oraşul, unde se mai află circa 50.000 de locuitori. 

În ultimele zile, aviaţia militară americană a atacat în mod constant ţinte din zonă, iar tancurile au înconjurat obiective din nord-estul oraşului, în timp ce infanteria marină a atacat poziţiile insurgenţilor. În acelaşi timp, câteva mii de puşcaşi marini, susţinuţi de trupe irakiene, sunt poziţionaţi în jurul oraşului. Armata americană apreciază că în oraş se află 2.000 - 5.000 de insurgenţi, care comunică prin intermediul telefoanelor mobile, al porumbeilor şi al steagurilor. Oficialităţile afirmă că mujahedinii folosesc zeci de moschei drept poziţii de tragere, posturi de comandă şi control şi clinici.

Artileria şi avioanele militare americane au declanşat o ofensivă de proporţii la Fallujah, la 8 noiembrie. "Mai multe avioane au întreprins raiduri care au vizat locaţii inamice", a declarat comandantul Todd Desgrosseilliers, care a afirmat că 80-90% din populaţia oraşului a fugit din Fallujah, din cauza asediului început la 14 octombrie şi a operaţiunilor militare zilnice. 

Operaţiunea militară lansată pentru a prelua controlul asupra oraşului irakian Fallujah va fi dificilă şi va dura, a declarat Secretarul american al Apărării. "Cred că este o operaţiune dificilă şi că va dura", a declarat Donald Rumsfeld. Şeful Pentagonului a refuzat să califice operaţiunea de la Fallujah drept o ofensivă finală împotriva insurecţiei irakiene. Ofensiva de la Fallujah "nu va fi ultima dată când se recurge la forţă pentru a scăpa Irakul de elemente ale fostului regim şi de combatanţii străini care nu doresc ca această ţară să reuşească să instaureze democraţia", a declarat, la rândul său, şeful Statului Major interarme, generalul Richard Myers, într-o conferinţă de presă comună cu secretarul Apărării. "Vor mai fi ocazii, poate nu la fel de dramatice şi de mare amploare ca operaţiunea de la Fallujah", a adăugat generalul Myers. 

Pe de altă parte, Secretarul american al Apărării a admis posibilitatea ca liderul islamist iordanian Abu Mussab al-Zaqawi să nu se afle la Fallujah. El a precizat că asaltul de la Fallujah are drept obiectiv să împiedice elementele fostului regim şi pe combatanţii străini, în special pe A. al-Zarqawi şi pe oamenii săi să-şi găsească un refugiu la Fallujah. 

Operaţiunea, la care participă, potrivit unui responsabil al Pentagonului, circa 12.000 de soldaţi americani şi irakieni, a fost denumită "Phantom Fury" de către americani şi "Operaţiunea Zorile" de către irakieni.

 

 

5. Rezultatele referendumului din Macedonia 

 

 

Eşecul referendumului desfăşurat în Macedonia, la 7 noiembrie a.c., privind aprobarea legii descentralizării demonstrează că macedonenii îşi doresc apropierea de Uniunea Europeană, a apreciat Înaltul Reprezentant pentru Politică Externă al Uniunii Europene, Javier Solana. Rezultatele referendumului "vor permite Macedoniei să continue aplicarea reformelor de descentralizare, ceea ce facilitează şi demararea reformelor economice şi sociale. Dar, mai presus de toate, ele demonstrează că cetăţenii au optat pentru continuarea politicii de apropiere faţă de Uniunea Europeană", a declarat Javier Solana. 

"Suntem mulţumiţi de rezultatele înregistrate", a afirmat, la rândul său, Emma Udwin, purtător de cuvânt al Comisarului european pentru Relaţii Externe, Chris Patten. "Acestea vor permite Guvernului de la Skopje să avanseze în direcţia descentralizării şi să aplice celelalte reforme cuprinse în parteneriatul european. Dorim ca procesul de descentralizare să înregistreze progrese", a adăugat ea. 

Referendumul din Macedonia, a eşuat din cauza absenteismului foarte ridicat. Aplicarea acestei legi privind descentralizarea este considerată unul dintre punctele cheie din acordul de pace de la Ohrid, din 2001, care a pus capăt celor şapte luni de conflict între rebelii albanezi şi forţele macedonene. Noua lege, care prevede o nouă împărţire administrativă a ţării, a fost considerată de opoziţie prea favorabilă faţă de minoritatea albaneză. 

Comunitatea internaţională insistă, la rândul său, asupra aplicării acestei legi, apreciind că un eventual eşec ar întârzia aderarea Macedoniei la Uniunea Europeană şi la NATO. 

Organizaţia pentru Securitate şi Cooperare în Europa (OSCE) a apreciat că acest referendum a respectat normele democratice. "Referendumul din Macedonia a respectat normele OSCE şi ale Consiliului Europei", se arată în comunicatele oficiale. 

Principalul partid de opoziţie, VMRO-DPMNE, şi Congresul Mondial Macedonean, iniţiatorul referendumului, au apreciat că Guvernul macedonean, care s-a opus scrutinului, se află la originea neregulilor constatate. 

Comisia Electorală a anunţat că doar 26,24% din cele 1,7 milioane de alegători au participat la vot, pentru validarea rezultatelor fiind necesară prezenţa a 50% din numărul de alegători. 

Şeful misiunii OSCE în Macedonia, Friedrich Bauer, a salutat desfăşurarea fără incidente a referendumului. El a criticat legislaţia incompletă şi chiar depăşită şi listele de alegători imprecise pentru neregulile semnalate. Scrutinul a fost monitorizat de 200 de observatori internaţionali trimişi de OSCE şi de Consiliul Europei.

Pe de altă parte, aproape 85% dintre greci susţin un eventual drept de veto pe care statul elen l-ar putea exercita în privinţa aderării Macedoniei la Uniunea Europeană, în cazul în care nu va fi găsit un compromis privind numele fostei republici iugoslave. SUA au anunţat, recent, că au decis să recunoască Fosta Republică Iugoslavă a Macedoniei (FYROM) sub denumirea de Republica Macedonia. 

Premierul elen, Costas Caramanlis, a ameninţat statul vecin că Guvernul de la Atena îşi va exercita dreptul de veto în cazul aderării Macedoniei la Uniunea Europeană. 

Statul macedonean a devenit în 2004 candidat oficial pentru integrarea în UE. 

Autorităţile de la Atena şi Skopje au reluat recent negocierile în cadrul ONU pentru găsirea unei soluţii de compromis în privinţa diferendului referitor la denumirea statului macedonean. Grecia blochează din 1991 recunoaşterea internaţională a Macedoniei sub acest nume, pe care îl consideră ca aparţinând patrimoniului naţional elen, deoarece o provincie din nordul Greciei se numeşte Macedonia.

